Document ID: 31990D0031

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 10ης Ιανουαρίου 1990
που χορηγεί παρέκκλιση στη Γαλλία και καθορίζει τις ισοδύναμες συνθήκες υγιεινής που πρέπει να τηρούνται, όσον αφορά την κοπή νωπού κρέατος
(90/31/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (1), όπως τροποποιήθηκε τελευταία από την οδηγία 88/657/ΕΟΚ (2), και ιδίως το άρθρο 13,
Εκτιμώντας:
ότι, κατ' εφαρμογή του άρθρου 13 της οδηγίας 64/433/ΕΟΚ, σύμφωνα με τη διαδικασία που προβλέπεται στο άρθρο 16, παρεκκλίσεις από τις διατάξεις του σημείου 45 στοιχείο γ) του παραρτήματος Ι μπορεί να εγκριθούν, κατόπιν αιτήσεως, σε κάθε κράτος μέλος που παρέχει παρόμοιες εγγυήσεις· ότι αυτές οι παρεκκλίσεις καθορίζουν συνθήκες υγιεινής τουλάχιστον ισοδύναμες προς αυτές που αναφέρονται στο εν λόγω παράρτημα·
ότι οι αρχές της Γαλλίας, με επιστολή της 18ης Ιανουαρίου 1989, υπέβαλαν προς την Επιτροπή αίτηση παρέκκλισης από τις διατάξεις του σημείου 45 στοιχείο γ) του παραρτήματος Ι της οδηγίας 64/433/ΕΟΚ, για την κοπή νωπού βοείου, προβείου και χοιρείου κρέατος· ότι, στην αίτηση αυτή, προτείνονται υγειονομικές προϋποθέσεις· ότι οι υγειονομικές προϋποθέσεις, που ορίζονται ως εναλλακτική λύση στο πλαίσιο της αίτησης για παρέκκλιση σχετικά με την κοπή νωπού κρέατος, είναι αναγκαίο να είναι τουλάχιστον ισοδύναμες προς αυτές του σημείου 45 στοιχείο γ) του παραρτήματος Ι της οδηγίας 64/433/ΕΟΚ·
ότι οι συνθήκες υγιεινής, που προτείνονται από την Γαλλία, είναι ισοδύναμες προς εκείνες που αναφέρονται στο σημείο 45 στοιχείο γ) του παραρτήματος Ι της οδηγίας 64/433/ΕΟΚ·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Γαλλία μπορεί να εγκρίνει, κατά παρέκκλιση του σημείου 45 στοιχείο γ) του παραρτήματος Ι της οδηγίας 64/433/ΕΟΚ, την κοπή νωπού βοείου, προβείου και χοιρείου κρέατος με τις συνθήκες που καθορίζονται στο παράρτημα.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 10 Ιανουαρίου 1990.

Labels: 0
18
17
6